b'\n_START_ARTICLE_\nMetlika\n_START_SECTION_\nZgodovina\n_START_PARAGRAPH_\nOzemlje na robu Bele krajine, kjer stoji dana\xc5\xa1nja Metlika, je bilo poseljeno \xc5\xbee v prazgodovini in antiki._NEWLINE_Prvotno naselje je nastalo pri dana\xc5\xa1njih Rosalnicah (vas pri Metliki), pozneje pa se je premaknilo pod metli\xc5\xa1ki grad. Takrat imenovani Novi trg je mestne pravice dobil \xc5\xbee pred letom 1335 od gori\xc5\xa1ko-tirolskega grofa Henrika II, vendar ta listina o podelitvi mestnih pravic ni ohranjena. Leta 1365 je mestne pravice Metliki potrdil gori\xc5\xa1ko-tirolski grof Albreht IV. K tako zgodnji pridobitvi teh pravic so pripomogli tudi turki, ki so leta 1408 prvi\xc4\x8d napadli Metliko, s tem pa tudi dana\xc5\xa1nje ozemlje Slovenije in Sveto rimsko cesarstvo. V naslednjih 170 letih so jo izropali in po\xc5\xbegali \xc5\xa1e 17-krat._NEWLINE_Po mestu je pusto\xc5\xa1ila kuga in druge bolezni. V 16. stoletju, z nastopom protestantizma je dosegla enega svojih kulturnih vi\xc5\xa1kov, takrat so v mestu odprli tudi prvo \xc5\xa1olo. Koncem 17. stoletja je Metliko prizadel \xc5\xa1e hud potres. V 18. stoletju, leta 1705, je mesto do tal pogorelo. Metlika je v tem stoletju do\xc5\xbeivela \xc4\x8darovni\xc5\xa1ki proces  in kme\xc4\x8dki upor. Zgrajen je bil leseni most preko Kolpe, in Metli\xc4\x8dani so igrali Linhartovo \xc5\xbdupanovo Micko._NEWLINE_Pomen Metlike se je pove\xc4\x8dal v \xc4\x8dasu Ilirskih provinc. Leta 1850 so v Metliki ustanovili mestno godbo, leta 1865 pa narodno \xc4\x8ditalnico. Leta 1869 je bila na pobudo metli\xc5\xa1kega gra\xc5\xa1\xc4\x8daka Jo\xc5\xbeefa Savin\xc5\xa1ka v Metliki ustanovljena prva po\xc5\xbearna bramba na Slovenskem. Me\xc5\xa1\xc4\x8dani so ustanovili tudi Prvo dolenjsko hranilnico in posojilnico. Malo pred koncem stoletja je bila v Metliki zgrajena osnovna \xc5\xa1ola._NEWLINE_Zaradi nazadovanja gospodarstva se je konec 19. in v za\xc4\x8detku 20. stoletja pri\xc4\x8delo izseljevanje, ve\xc4\x8dinoma obubo\xc5\xbeanih kmetov,  predvsem v Ameriko. Leta 1906 je bilo ustanovljeno delavsko izobra\xc5\xbeevalno dru\xc5\xa1tvo Danica, leto pozneje pa Belokranjski Sokol, v katerega so se vklju\xc4\x8dili predvsem izobra\xc5\xbeenci in napredni metli\xc4\x8dani. Leta 1907 je bil ustanovljen Godbeni klub, ki je imel kvaliteten godalni orkester. 25. maja 1914 je bila odprta belokranjska \xc5\xbeelezni\xc5\xa1ka proga in \xc5\xbeelezni\xc5\xa1ka postaja._NEWLINE_Po prvi svetovni vojni je Metlika gospodarsko in kulturno dobro napredovala. Dobila je elektriko, vodovod, preko Kolpe je bil zgrajen nov \xc5\xbeelezni cestni most. V Metliki je bilo ustanovljeno Tujskoprometno in olep\xc5\xa1evalno dru\xc5\xa1tvo, ki naj bi skrbelo za turizem in lep\xc5\xa1i videz mesta. Leta 1931 dobi Metlika lastni okraj, ki pa je bil po petih letih ukinjen. Tik pred drugo svetovno vojno je bil zgrajen sokolski dom, ki je pozneje postal pomembno kulturno \xc5\xbeari\xc5\xa1\xc4\x8de._NEWLINE_Leta 1941 so Nemci napadli Jugoslavijo in okupirali tudi Metliko, kasneje pa so jo dobili Italijani. Spomladi 1942 so \xc5\xa1li Metli\xc4\x8dani mno\xc5\xbei\xc4\x8dno k partizanom. 8. septembra 1943 je Italija kapitulirala, in Metlika je postala svobodno mesto, ki ga je nato sovra\xc5\xbenik posku\xc5\xa1al kar nekajkrat zasesti. Najhuj\xc5\xa1e boje je do\xc5\xbeivela med 10. in 16. julijem leta 1944, ko so se bili srditi boji med partizani in sovra\xc5\xbeniki v okolici mesta. Tega leta je Metlika dobila gimnazijo. Vojne, ki je od Metli\xc4\x8danov zahtevala 73 \xc5\xbeivljenj, je bilo 9. maja 1945 konec._NEWLINE_Po 2. svetovni vojni je Metlika do\xc5\xbeivela velik napredek \xe2\x80\x93 razvila se je predvsem industrija. Tako je dobila Metlika naslednje tovarne: Beti, Novoteks, Komet, Novoles, dobi novo \xc5\xbeelezni\xc5\xa1ko postajo, moderno vinsko klet in postane vinarsko sredi\xc5\xa1\xc4\x8de Bele krajine, zgrajena je bila nova \xc5\xa1ola, \xc5\xa1portna dvorana, preurejen je bil kulturni dom. Zgrajen je bil nov gasilski dom, poslovni center in avtobusna postaja. V Metliki delujejo naslednje kulturne in\xc5\xa1titucije: Belokranjski muzej, Slovenski gasilski muzej in Ljudska knji\xc5\xbenica Metlika. Leta 1962 je bila v tekmovanju za najlep\xc5\xa1e slovensko mesto \xc5\xa1esta.\n_START_SECTION_\nPridi zve\xc4\x8der na grad\n_START_PARAGRAPH_\nPoletne mednarodne prireditve s tem naslovom na metli\xc5\xa1kem gradu organizirajo od leta 1993 (do leta 2012 4000 nastopajo\xc4\x8dih in 80000 obiskovalcev), ki so namenjene vsem starostnim skupinam in se ve\xc4\x8dinoma odvijajo na grajskem dvori\xc5\xa1\xc4\x8du. Sklop prireditev predstavlja kvaliteten program z doma\xc4\x8dimi in tujimi izvajalci. Prireditve obsegajo tako dramske igre, koncerte, monokomedije, intervjuje, poezijo in drugo.\n_START_SECTION_\nMetli\xc5\xa1ki Vuzem\n_START_PARAGRAPH_\nVsak velikono\xc4\x8dni ponedeljek folklorno dru\xc5\xa1tvo Ivan Navratil popoldne na trgu pod gradom izvede predstavitev belokranjskih plesov, poimenovanih Metli\xc5\xa1ko obredje. V belokranjske narodne no\xc5\xa1e oble\xc4\x8deni pari pojejo in ple\xc5\xa1ejo znane belokranjske ljudske plese, tudi Belokranjsko kolo, Ali je kaj trden must in Re\xc5\xa1etca. Izvajajo \xc5\xa1e fantovske petelinje boje in postavijo t. i. \xc2\xbbstolp\xc2\xab, ki je sestavni del belokranjskih plesov. Pri prireditvi sodelujejo \xc5\xa1tevilni me\xc5\xa1\xc4\x8dani.'